แหล่งจุดประกายความฝัน เด็กพิเศษ Ma Home Play
ครูมุก (แพรว อมรรังสฤษดิ์),คนเราทุกคนล้วนเลือกเกิดไม่ได้ แต่สามารถเลือกทำดี เป็นคนดีในสังคมได้ นี้คงเป็นคำที่ได้ยินอยู่บ่อยครั้ง,ซึ่งการที่จะปลูกฝังประชากรของชาติให้มีจิตสำนึกที่ดี สิ่งสำคัญคือควรทำบ่มเพาะตั้งแต่วัยเด็ก เพื่อในอนาคตข้างหน้าเขาก็จะก้าวเป็นผู้ใหญ่ที่มีคุณภาพในสังคม,Business On My Way สัปดาห์นี้ขอนำเสนออีกหนึ่งธุรกิจที่น่าสนใจกับ Ma Home Play (มา โฮม เพลย์) ศูนย์ส่งเสริมพัฒนาการและการเรียนรู้สำหรับเด็กพิเศษ ซึ่งมีส่วนช่วยสร้างจิตสำนึกที่ดีให้เยาวชนกลุ่มพิเศษสามารถดำเนินชีวิตอยู่ร่วมกับบุคคลอื่นในสังคมได้,ครูมุก (แพรว อมรรังสฤษดิ์) ครูสาวคนเก่งผู้ก่อตั้ง มา โฮม เพลย์ เล่าว่า จุดเริ่มต้นธุรกิจคือครั้งเมื่อเรียนจบสาขาวิชาการจัดการชุมชน คณะวิทยาการจัดการ มหาวิทยาลัยศิลปากร แล้วก็มีโอกาสทำงานที่โรงพยาบาลเอกชนแห่งหนึ่ง โดยได้รับหน้าที่ดูแลเด็กพิเศษ,มุกทำงานที่โรงพยาบาลอยู่ 2 ปี ซึ่งก็ได้ดูแลอยู่ใกล้ชิดกลุ่มเด็กพิเศษทุกวัน ทำให้เกิดความรู้สึกอยากดูแล และเสริมทักษะด้านต่างๆให้เขาสามารถดำเนินชีวิตในสังคมได้ ที่สำคัญคือการมาใช้บริการที่โรงพยาบาลผู้ปกครองต้องแบกรับค่าใช้จ่ายที่สูง ทำให้มุกตัดสินใจลาออกแล้วมาเปิด มา โฮม เพลย์,ครูมุก เล่าว่า ปีนี้ มา โฮม เพลย์ ก้าวสู่ปีที่ 8 แล้ว ซึ่งก็ได้ดูแลเด็กมาเป็นจำนวนมาก โดยศูนย์ส่งเสริมฯแห่งนี้ก็มีการสอนทั้งด้านวิชาการ คณิตศาสตร์ วิทยาศาสตร์ ภาษาอังกฤษ ภาษาไทย ศิลปะวาดรูป ที่สำคัญไปกว่านั้นยังสอนด้านการดำเนินชีวิตอีกด้วย,ล่าสุดทางศูนย์ส่งเสริมฯยังได้จัดกิจกรรม งานนิทรรศการภาพวาดคนพิเศษ ครั้งที่ 2 โดยมีวัตถุประสงค์เพื่อโชว์ผลงานศิลปะของเด็กที่มีความต้องการพิเศษ อาทิ ผลงานของเด็กออทิสติก เด็กสมาธิสั้น เด็กที่มีความบกพร่องทางการได้ยิน เด็กดาวน์ซินโดรม เป็นต้น โดยมีชิ้นงานแสดงโชว์ 25 ผลงาน ที่ถ่ายทอดผ่านคอนเซปต์ Co–Play มาเล่นให้รู้ด้วยกันเถอะ ถือเป็นการให้เด็กได้แสดงออกถึงศักยภาพทางด้านศิลปะในรูปแบบที่หลากหลาย ผ่านการเรียนรู้ร่วมกันเป็นกลุ่ม,การทำงานศิลปะถือเป็นประโยชน์กับเด็กๆ ทั้งได้ฝึกสมาธิ สร้างจินตนาการ และการสังเกต สำหรับเด็กที่มีความต้องการพิเศษ ศิลปะเปรียบเสมือนตัวกลางในการสื่อสารสิ่งที่พวกเขาคิด หรือสิ่งที่พบเจอในชีวิตประจำวัน ซึ่งก็จะทำให้คนที่อยู่รอบตัวของเด็กๆเหล่านั้น ได้เข้าใจในสิ่งที่เขาต้องการจะสื่อสาร พร้อมเรียนรู้โลกของพวกเขาไปด้วย,สำหรับงานนิทรรศการภาพวาดคนพิเศษ ครั้งที่ 2 จัดขึ้นที่บริเวณผนังโค้ง ชั้น 3 หอศิลปวัฒนธรรมแห่งกรุงเทพมหานคร (BACC) ตั้งแต่วันที่ 11-23 ก.ย. ซึ่งก็ได้รับการตอบรับที่ดีจากผู้เข้าชมผลงาน,ครูมุก เล่าว่า งานนิทรรศการภาพวาดคนพิเศษ ครั้งที่ 2 นี้ได้เชิญ คุณลดาวัลลิ์ วงศ์ศรีวงศ์ อดีตรัฐมนตรีช่วยว่าการกระทรวงแรงงานมาร่วมเปิดงาน ซึ่งท่านก็เห็นความสำคัญในการส่งเสริมดูแลเด็กพิเศษอย่างมาก ซึ่งคุณลดาวัลลิ์มีแนวคิดเตรียมเสนอเรื่องการส่งเสริมและสนับสนุนงบประมาณพิเศษให้กับโรงเรียน หรือศูนย์พัฒนาการเด็กเล็กที่รับสอนดูแลเด็กพิเศษ โดยอยากที่จะผลักดันเป็นนโยบายรัฐบาลให้ได้ซึ่งกระทรวงสาธารณสุข และกระทรวงศึกษาธิการ ควรต้องเป็นผู้วางระเบียบว่าโรงเรียนที่รับเด็กพิเศษเข้าเรียนต้องมีกฎกติกายังไงบ้าง และอย่าให้ผู้ปกครองเด็กเหล่านี้ต้องแบกรับค่าใช้จ่ายที่สูงเกินไป,ซึ่งจากการที่มุกได้พูดคุยปรึกษาคุณลดาวัลลิ์ ยังบอกด้วยว่าภาครัฐควรสนับสนุนงบประมาณสำหรับดูแลเป็นพิเศษ รวมถึงพัฒนาครูที่จะมาดูเด็กพิเศษเหล่านี้อย่างจริงจัง โดยอาจจะใช้หลักการเดียวกับนโยบายที่ให้เงินอุดหนุนเด็กสายอาชีพ หรือสายอาชีวศึกษา ที่สนับสนุนค่าใช้จ่ายเป็นรายบุคคลก็ได้,ครูมุก เล่าต่อ ว่า นอกจากการจัดกิจกรรมด้านงานศิลปะแล้ว ในปีหน้าก็มีแผนจะพัฒนาเสริมทักษะให้เด็กกลุ่มนี้เพิ่มด้วยการจัดแสดงละครเวทีจากกลุ่มเด็กพิเศษแห่งแรกของเมืองไทย ซึ่งขณะนี้อยู่ในขั้นตอนเตรียมการ ซึ่งก็จะทำให้เด็กได้ความสนุกควบคู่ไปกับการเรียนรู้อีกรูปแบบหนึ่ง,นอกจากนี้ทางศูนย์ส่งเสริมพัฒนาการ มา โฮม เพลย์ ยังได้สร้างแบรนด์ M.STUDIO เป็นร้านขายของที่ระลึกจากงานนิทรรศการโชว์ภาพวาดของเด็กๆ โดยสินค้าทุกชิ้นผลิตโดยกลุ่มเด็กพิเศษ ซึ่งการมาทำในจุดนี้ก็อยากให้คนในสังคมได้เห็น และเห็นศักยภาพของเด็กๆ ซึ่งรายได้หลังหักค่าใช้จ่ายทั้งหมดจะนำไปเป็นค่าใช้จ่ายในการจัดกิจกรรมต่างๆต่อไป,งานนี้ผู้ปกครองท่านใดที่สนใจ อยากติดต่อสอบถามก็สามารถเข้าดูในเพจเฟซบุ๊ก : Mahomeplay Kids ได้เลย
Ma Home Play (มา โฮม เพลย์) ศูนย์ส่งเสริมพัฒนาการและการเรียนรู้สำหรับเด็กพิเศษ ซึ่งมีส่วนช่วยสร้างจิตสำนึกที่ดีให้เยาวชนกลุ่มพิเศษสามารถดำเนินชีวิตอยู่ร่วมกับบุคคลอื่นในสังคมได้
Ma Home Play,มา โฮม เพลย์,ศูนย์ส่งเสริมพัฒนาการและการเรียนรู้สำหรับเด็กพิเศษ,ครูมุก แพรว อมรรังสฤษดิ์,Business on my way